Virðulegur forseti . Hv. þingmaður spyr sérstaklega um samskipti ráðuneytisins og stofnananna . Að því er varðar undirbúning fjárlaga og fjármálaáætlunar eru þau hefðbundin , þ.e. stofnanirnar eru í reglulegu samráði við ráðuneytið um verkefnin fram undan . Það sem hefur kannski bæst við á mínum tíma varðandi samstarf við stofnanirnar er í fyrsta lagi það sem ég nefndi aðeins áðan , að fara út um land og vera með stofnununum í því að tala við viðkomandi heilbrigðisumdæmi . Í heilbrigðisstefnu gerum við ráð fyrir því að forstjóri viðkomandi heilbrigðisstofnunar sé í raun og veru umdæmisstjóri , beri meiri ábyrgð en bara á sinni stofnun , beri líka ábyrgð á samþættingu þjónustunnar í sínu umdæmi . Við höfum komið á föstum fundum sem eru samráðsfundir allra forstjóra heilbrigðisstofnananna sem geta þá á sameiginlegum fundi rætt sameiginlegar áskoranir . Stundum eru þær sameiginlegar og fólk getur jafnvel hjálpast að , það getur fengið góðar hugmyndir til að leysa mál o.s.frv. og getur miðlað þeim . Það skiptir máli og ekki síður þegar við erum að tala um verkefni þar sem Landspítalinn sinnir einhverju en síðan á heilbrigðisstofnun í heimabyggð að taka við . Þá skiptir máli að vera með opinn og sameiginlegan vettvang . Við gerum líka ráð fyrir því , og það er í samræmi við heilbrigðisstefnu , að forstjóri heilbrigðisstofnunar komi reglulega á fund ráðuneytisins og fari yfir tilteknar kennitölur rekstursins og faglegrar þjónustu þannig að við fylgjumst með tilteknum þáttum sem við erum sammála um að skipti mestu máli . Af því að hv. þingmaður spurði sérstaklega um þjónustuna verð ég að nefna hér að við erum núna komin með inn í grunninn nýjar 200 millj. kr. til að bæta tækjakost úti um land , sem er löngu tímabært , og á yfirstandandi ári þar að auki 200 millj. kr. til að koma sérstaklega til móts við þörf á myndgreiningarbúnaði . ( Forseti hringir . ) Við höfum verið að gefa í frá því að þetta voru reglulega 20 millj. kr. á ári yfir í þessar tölur og það skiptir gríðarlegu máli . Það finnur maður þegar maður talar við þessar stofnanir .